# Duchovná zrelosť a duchovná nezrelosť

Téma júnovej duchovnej obnovy končí okruh 10 tém, ktoré boli venované otázkam kresťanskej zrelosti, tak ako ju nachádzame naznačenú v Božom slove. Opäť a znovu si pripomíname, že na jednej strane je pravda, že v duchovnom živote musí byť veľa nových snáh a začiatkov, ale na druhej strane nie je vhodné ani užitočné, aby sme stále počúvali témy, ktoré patria viac tým, ktorí potrebujú prvé obrátenie a radikálne oživenie svojho krstu. Kresťanské spoločenstvá totiž – aj napriek tomu, že všetci v nich uverili, ba aj napriek tomu, že sa rozhodli nasledovať Krista – majú svoje ťažkosti a problémy, ktoré sa zvyčajne viažu na to, že nie sme dostatočne zrelí vo viere.

V téme duchovnej obnovy na tento mesiac sa spoločne zameriame na tri texty Božieho slova, ktoré nám poukazujú na tento trvalý problém Kristovho spoločenstva. Najprv sa do nich spoločne začítame a v druhej časti si uvedieme niekoľko podnetov a ciest, ktoré z týchto textov vychádzajú.

1. Na prvom mieste si prečítajme **príbeh, ktorý sa odohral v Ježišovom spoločenstve na základe iniciatívy matky Zebedejových synov** (**20,20-23**). Sme v 20. kapitole, evanjelista nás informuje, že Ježiš už opustil Galileu, prešiel do Júdska (19,1), ba čo viac už vystupuje do Jeruzalema (20,17-19). Ježišovo spoločenstvo teda už nie je spoločenstvo nejakých začiatočníkov alebo zozbierancov, práve naopak, sú s Ježišom už dlho a on ich poučuje o naj skrytejších projektoch jeho života, predpovedá im svoje utrpenie, smrť a zmŕtvychvstanie (20,17-19). Ježiš sa vzhľadom na osobitnú prosbu matky zachoval trpezlivo a vysvetľujúco, ale ostatní desiati ho v tomto veľmi nenasledovali. Ježišovo spoločenstvo sa ocitlo rozdelené, urazené, namrzené. Preto Ježiš celou svojou váhou i vlastným príkladom poukazuje na to, ako takúto situáciu prekonať (20,25-28) Jedinou cestou je prijatie pokornej cesty služby druhým, to je Kristov recept na jednotu. Kto prichádza slúžiť, ten nerobí rozbroje a dusné atmosféry.

2. Podobné situácie nám popisuje sv. Pavol **v liste Korinťanom (3,1-15)** a tiež autor listu **Hebrejom (5,11-14)**. V oboch statiach nachádzame aspoň dva spoločné body.

2.1. Ponajprv inšpirovaní autori používajú príklad ľudského vývoja od dieťaťa k dospelému človekovi používajúc metaforu materinského mlieka a pevného pokrmu. Tak ako malé nedospelé dieťaťa nie je schopné požívať pevný pokrm, tak aj nezrelý kresťan nemôže počúvať náročné požiadavky evanjelia a kresťanského života. Dospelý kresťan vie prijať aj tvrdé a náročné požiadavky.

2.2. Druhá skutočnosť, ktorú si môžeme všimnúť, že infantilnosť kresťana môže nastať hocikedy. Ponajprv preto, že duchovný vývoj kresťana ide zle, slabo. Už by mal byť niečím alebo niekým, ale zaostal. Mali by ste byť učiteľmi, ale znovu sa musíte učiť základné pravidlá. (Hebr) Staviate si svoj dom, ale treba si dávať pozor na to, ako si ho staviate. V liste Hebrejom sa tiež spomína (10,32), že v zlej situácii sa nachádzajú aj tí, ktorí jeden čas, na začiatku, boli horliví, ba aj trpeli za vieru. Nezrelosť je teda niečo, čo sa môže vrátiť, proti čomu by sme mali byť ostražití, lebo to má veľký súvis s lenivosťou a zanedbávaním svojho úsilia.

3. Napokon si všimnime symptómy duchovnej infantilnosti:

* Neschopnosť pokojne počúvať niektoré požiadavky
* Živiť v sebe závisť a svár
* Neschopnosť pochopiť a prijať, že sú viaceré duchovné cesty k Bohu (Apollova, Pavlova)
* Lenivosť počúvať
* Neschopnosť rozlišovať dobro a zlo

*Pokojné počúvanie* je veľmi dôležitým prejavom zrelosti. Nepokojná reakcia môže byť z našej pýchy (lebo sa cítime obvinení, neuznaní, ponížení) alebo z nášho strachu, nedôvery a malej lásky. Lebo ak veľmi milujeme, tak ani urážky nemajú moc urobiť nás mrzutými a svárlivými. Nezrelí ľudia sú *neschopní pochopiť, že existujú viaceré duchovné cesty*, sú naviazaní len na tú svoju a z tej druhej majú strach. *Lenivosť počúvať* nemusíme hneď stotožňovať so situáciami, kedy cítime duchovné prázdno a nechuť. To sa občas stáva. Opakom lenivosti počúvať by mohla byť námaha alebo **ochota počúvať aj vtedy, keď niektoré veci neviem prijať, nesedia mi, neviem s nimi súhlasiť.** Niekedy totiž naše dozretie vyžaduje čas, preto treba zotrvať v počúvaní, aj keď ešte nie sme schopní všetko naplno prijať a robiť. Kto sa uzatvorí a nie je ochotný podstúpiť túto námahu, degeneruje, ide opačným smerom a namiesto učiteľa sa z neho stáva opäť prváčik v Božej škole.

4. Nájdite si teda tichú chvíľu a začítajte sa do týchto troch textov. Duch svätý vám môže povedať ešte oveľa oveľa viac.

5. Kto by chcel ešte viac uvažovať o ceste kresťanskej zrelosti môže si prečítať Evangelii gaudium body 170-173. Centrálna myšlienka pre nás by mohla byť táto: *Viac než kedykoľvek predtým dnes potrebujeme mužov a ženy, ktorí vďaka svojej skúsenosti sprevádzania vedia, ako napredovať; s dôrazom na rozvahu, schopnosť chápať, umenie čakať a ochotu počúvať Ducha, aby sme spoločne ochránili ovce, ktoré nám boli zverené, od vlkov snažiacich sa rozdeliť stádo. Potrebujeme sa cvičiť v umení počúvať, ktorého obsahom je viac než len schopnosť počuť. Prvá vec v komunikácii s druhým je práve schopnosť srdca umožňujúca blízkosť, bez ktorej niet skutočného duchovného stretnutia.* (b. 171)*...* nečaká Boh od našich spoločenstiev a našej formácie, aby sme boli takými zrelými kresťanmi, schopnými sprevádzať iných? Veď od toho, kto viac dostáva, bude sa aj viac čakať. Či sa však na nás neuplatňuje často výčitka sv. Pavla, že ešte stále pijeme iba mlieko?

1. Na akom stupni zrelosti je moja viera?
2. Akú zrelosť viery máme v rodine?
3. Nie sú v našom spoločenstve nezrelé závisti alebo sváry?
4. Osvojujeme si Ježišovu cestu, ako sme o nej počúvali v evanjeliovej stati?
5. Náš duchovný život je nasmerovaní len do boja s našimi slabosťami alebo sa usilujeme o zrelosť, v ktorej by sme mohli poslúžiť druhým?

**1** A ja, bratia, nemohol som k vám hovoriť ako k duchovným, ale ako k telesným, ako k nedospelým v Kristovi. **2** Dával som vám piť mlieko, nie pevný pokrm; neboli by ste ho totiž zniesli, ba ešte ani teraz nemôžete, **3** pretože ste ešte stále telesní. Či nie ste vari telesní a nekonáte priveľmi ľudsky, keď vládne medzi vami závisť a svár? **4** Veď keď jeden hovorí: „Ja som Pavlov!“ a druhý zas: „Ja Apollov!“, nie ste azda telesní ľudia? **5** Veď ktože je Apollo? A kto je Pavol? Služobníci, skrze ktorých ste uverili, a to každý tak, ako mu dal Pán. **6** Ja som sadil, Apollo polieval, ale Boh dáva vzrast. **7** A tak nič nie je ten, čo sadí, ani ten, čo polieva, iba Boh, ktorý dáva vzrast. **8** No ten, čo sadí, a ten, čo polieva, patria k sebe, ale každý dostane odmenu podľa vlastnej práce. **9** My sme totiž Boží spolupracovníci; vy ste Božia roľa a Božia stavba. **10** Podľa Božej milosti, ktorá mi bola daná, ako múdry staviteľ položil som základ a iný ďalej na ňom stavia; ale každý nech si dá pozor, ako na ňom stavia. **11** Nik totiž nemôže položiť iný základ než ten, ktorý je už položený, a tým je Ježiš Kristus. **12** Ak však na tomto základe stavia niekto zlato, striebro, drahokamy, drevo, seno, slamu, **13** dielo každého vyjde najavo. Ten deň to ukáže, pretože sa zjaví v ohni, a sám oheň preskúša dielo každého, aké je. **14** Ak dielo, ktoré niekto postavil, vydrží, dostane odmenu. **15** Ak niekoho dielo zhorí, utrpí škodu; sám však bude zachránený, ale tiež akoby cez oheň. 1Kor 3,1-15

**11** O tom by sme mohli veľa hovoriť, ale je to ťažké vysvetliť, pretože ste leniví počúvať. **12** Veď hoci by ste už po toľkom čase sami mali byť učiteľmi, znova potrebujete, aby vás niekto učil základné pravidlá Božích slov. Stali ste sa takými, čo potrebujú mlieko, a nie tuhý pokrm. **13** Lebo ten, kto ešte potrebuje mlieko, je neskúsený v slove spravodlivosti, keďže je ešte dieťa. **14** Tuhý pokrm je pre dokonalých, pre tých, čo majú návykom vycvičené zmysly na rozlišovanie dobrého a zlého. Hebr 5,11-14

**20** Vtedy k nemu pristúpila matka Zebedejových synov so svojimi synmi, klaňala sa a prosila ho o niečo. **21** On sa jej opýtal: „Čo chceš?“ Povedala mu: „Povedz, aby títo moji dvaja synovia v tvojom kráľovstve sedeli jeden po tvojej pravici a druhý po tvojej ľavici.“ **22** Ježiš však odpovedal: „Neviete, čo žiadate. Môžete piť kalich, ktorý mám piť ja?“ Povedali mu: „Môžeme.“ **23** Odpovedal im: „Môj kalich síce budete piť, ale dať sedieť po mojej pravici alebo ľavici nie je mojou vecou. To dostanú tí, ktorým to pripravil môj Otec.“ **24** Keď to počuli ostatní desiati, namrzeli sa na oboch bratov. **25** Ježiš ich však zavolal k sebe a povedal: „Viete, že vládcovia panujú nad národmi a mocnári ich utláčajú. **26** Medzi vami to tak nebude! Ale kto by sa chcel stať medzi vami veľký, bude váš sluha **27** a kto by chcel byť medzi vami prvý, bude váš otrok. **28** Ani Syn človeka neprišiel dať sa obsluhovať, ale slúžiť a dať svoj život ako výkupné za mnohých.“ Mt 20,20-28